JY LEES NOU Phillip Henn: "Dwelms steel 9 jaar van my lewe"
Ná twaalf jaar duik sepiehartebreker Phillip Henn onverwags op in Binnelanders. Hy vertel van die keerpunt in sy lewe . . .
"Dis nie 'n mooi storie nie," waarsku hy. Maar hy het uiteindelik 'n gelukkige einde gekies nadat hy laat een middag in 1999 in 'n plas bloed in sy Zenagtige badkamer op Oesterbaai naby Jeffreysbaai bygekom het. "Ek het bewus geword van my skaaphond, Max, se geblaf en my oogbank wat bloei." Die badwater met die drywende laventelblommetjies was al yskoud. Dit was ná 'n Boeddhistiese vas van vyf dae. 'n Leë maag, 'n warm bad en 'n daggazol het nie goed saamgewerk nie, erken hy nou.
Phillip het in daardie stadium sy heil by al die -ismes probeer vind - van veganisme tot Boeddhisme. En by dagga, heroïen, kokaïen en "ander mans se vroue". Soekend, maar hy het nie geweet waarna nie. Hy het die wildste goed aangevang, erken hy. Daar was genoeg drank om enige vrou mooi te drínk, sê hy sinies. Hy beskryf daardie fase as dié van 'n waansinnige. Soms het hy deftig aangetrek, met sy laaste geld 'n duur sigaar gekoop, en op die stoep van die Mount Nelson in Kaapstad gaan sit en gemaak of hy 'n Hollandse rolprentvervaardiger is.
In Berlyn het 'n Duitse kelnerin - sy kon 40, 50 of selfs 60 gewees het, 'n mens kon nie haar ouderdom skat nie - met stylvolle eenvoud, haar hare in 'n netjiese bob gesny, by my kom staan en sag gesê: Guten Abend, mein Herr. Ek wou net daar vir haar sê: Trou met my! 'n Paar weke later het 'n jong kelnerin in Kaapstad by my kom staan, haar boekie uit haar jeans se gatsak gehaal, en ongeërg gevra: Wat wil jy hê? Vra my hoekom ek dink ek is 'n Europeër? Dís hoekom. Dis my spirituele tuiste. Hier in Suid-Afrika oorleef ek net.
Ek wil 'n Afrikaanse fliek met 'n mooi storie maak. Ons is moeg vir die politieke gewroeg en die armsalige beeld van die Afrikaner. Ek is besig om te onderhandel vir die rolprentregte op 'n mooi verhaal van 'n meisie wat op 'n plaas grootword. Dalk maak ek dit binne die volgende twee jaar, maar voorlopig is ek baie gelukkig met die rol wat ek speel - en ek like my suits!